हिजो भएको पहिलो खेलमा इंग्ल्याण्डले पहिलो जित दर्ता गर्ने क्रममा वेल्सलाई २-१ ले पराजित गरेको छ । लेन्समा भएको खेलमा वेल्सले ४२ औं मिनेटमा ग्यारेथ बेलको गोलबाट अग्रता लिएको थियो । उनले ३० यार्डबाट प्रहर गरेको उत्कृष्ट फ्रिकिक गोलमा परिणत भएको थियो । पहिलो हाफमा १-० ले पछि परेपछि दबाबमा देखिएको इंग्ल्याण्ड ले दोस्रो हाफमा उत्कृष्ट खेल खेल्यो । उसका लागि दोस्रो हाफमा ह्यारी केन र रहिम स्टर्लिङको स्थानमा मैदान प्रवेश गरेका भार्डी र स्टरिज दुवैले गोल गरेपछि इंग्ल्याण्ड जित सम्भव भएको थियो ।
